Mozilla Thunderbird

Mozilla Thunderbird [] jo lichotny program za e-mail a diskusijne kupki załožby Mozilla Foundation.

Toś ten program bazěrujo na žrědłowym teksće suity Mozilla a stoj mj. dr. za Windows, Linux, Mac OS X, BSD, Solaris a OS/2 (teke eComStation) k dispoziciji.

 Kakosći 

 Filter za cajk (spam) 
Program wobsejźi cajkowy filter, kótaryž móžo wuknuś, na zakłaźe 
bayesowskego filtra, tak až se pó krotkem casu cajk južo spóznawa a za cas dalšnego wužywanja filtrowańske wuslědki stawnje lěpjej bywaju.

 Wěstota 

Mozilla Thunderbird podpěra wěstotne komponenty kaž elektronisku signaturu, šifrěrowanje powěsćow a certifikaty pó standarźe S/MIME.

Mimo togo stoj rozšyrjenje Enigmail z GnuPG/PGP Enigmail k dispoziciji, z kótarymž daju se e-majle teke z klucami  PGP šifrěrowaś a digitalnje signěrowaś.

 Wopśimjeśa HTML 

Wužywaŕ móžo mjaz tśimi modusami za zwobraznjenje HTML e-majlow wubraś. Prědny modus zwobraznjujo originalny HTML. Drugi modus wobgranicujo wudaśe HTML, filtrujo wše potencielnje tšašne elementy HTML wen. Slědny modus wušaltujo HTML dopołnje, t. gr. jano "lutny tekst" wótpowědneje powěsći se zwobraznjujo. Standardny modus jo originalny HTML.

 Wirtuelne zarědniki 
Wirtuelne zarědniki pokazuju wše powěsći, kótarež do togo definěrowanym pytańskim kriterijam wótpowěduju. Aby na pś. wše powěsći wěstego wótpósłarja ze wšych zarědnikow zwobraznjone dostało, pśewjeźo se pytanje wšych powěsćow toś togo wotpósłarja – toś to pytanje dajo se ako wirtuelny zarědnik składowaś. Na rozdźěl filtrow powěsći pśecej na 
samskem městnje wóstawaja. Njeglědajucy na to dajo se toś ten wirtuelny zarědnik kuždy cas wócyniś a ned se wše wótpowědne powěsći zwobraznjuju, lěcrownož toś te pópšawem laže w rozdźělnych zarědnikach.

 Někotare identity 
Mozilla Thunderbird podpěra źělone zastojanje někotarych kontow POP3 a IMAP. Pó dobrozdaśu daju se wše konta POP3 w "globalnem kašćiku" zjadnośiś.

 Dalšne kakosći 
Wužywarski pówjerch Thunderbirda dajo 
se pśez suknje (eng. themes) datym pótrěbnosćam pśiměriś. Cytak RSS jo teke wobstatk programa. Z funkciju spěšne pytanje (Quick Search) stoj wěcej móžnosćow k dispoziciji, aby 
e-majle z głownego wokna wen namakało.

Z pomocu rozšyrjenjow, tak pomjenjonych Extensions, jo móžno, programoju
dalšne funkcije pśidaś. Załožba Mozilla Foundation sama platformu za 
to k dispoziciji staja, źož wuwijarje swóje 
rozšyrjenja za ześěgnjenje póbituju, ale najwěcej tam póbitowanych
rozšyrjenjow jo engelskorěcne. Do nimčiny pśełožone rozšyrjenja se na 
nimskem njewótwisnem portalu za rozšyrjenja póbituju.

Rozšyrjenja w dolnoserbšćinje tuchylu žedne njejsu. Njejsu wšak ani spušćobne licby, wjele luźi dolnoserbske programy wužywa.

 Pšawopis 

Za dolnoserbski Thunderbird jo integrěrowana dolnoserbska pšawopisna kontrola, kótaryž wšak jo hyšći wjelgin rudimentarna. Mimo togo wopśimujo dolnoserbski Thunderbird nimsku, engelsku a górnoserbsku pšawopisnu kontrolu.

 Staw wuwiśa 

Aktualna wersija jo 38.0.1 wót 11. junija 2015. Aktualna dolnoserbska wersija jo 38.0.1.

 Icedove, mjenjowa zwada z Debianom 

Distribucija Linux 
Debian jo swóju wersiju toś togo e-majlowego programa dla mjenjoweje zwady z Mozilla do Icedove pśemjenił.

 Wótkaze 
 Mozilla Thunderbird dolnoserbski
 Oficielna nimske websedło za Mozilla Thunderbird
 Nimski projekt za pśełožowanje programa Mozilla Thunderbird (z forumom)
 Pśirucka za 1.5 (ześěgnjenje PDF, 2,35 MB, nimski)
 Bok wó programach za OS/2 a eComStation (engelski)

Thunderbird
Kategorija:Emajlowy program
Kategorija:Lichotna software
Kategorija:Software
Kategorija:Usenet
Kategorija:Informatika